Stormrådet har besluttet, at oversvømmelserne i Hanstholm og den vestlige del af Limfjorden den 18-19 marts kan betegnes som stormflod.

Virksomheder og personer kan nu i et vist omfang få  erstattet eventuelle skader på bygninger og løsøre, der opstod i forbindelse med oversvømmelserne den 18.- 19. marts. Stormrådet har besluttet, at skaderne efter højvandet i Hanstholm og den vestlige del af Limfjorden fra Thyborøn til Sallingsundbroen og Nees Sund kan betragtes som stormflod. Stormflodsramte får dermed mulighed for at få erstattet eventuelle skader på løsøre og bygninger. For at komme i betragtning skal skadelidte rette skriftlig henvendelse til deres forsikringsselskab senest den 21. maj. Når skaden er anmeldt, sender forsikringsselskabet skadeanmeldelse til Stormrådet, der iværksætter taksation af skaden samt træffer afgørelse om eventuel erstatning. Selv om man har været udsat for stormflodsskade, er det ikke sikkert, at man vil få erstatning, idet der i lov om stormflod og stormfald findes flere begrænsninger, blandet andet en selvrisiko. For privates bygninger og løsøre er selvrisikoen 5 procent og minimum 5.000 kroner, mens den for erhvervslivet og sommerhuse er på 10 procent og minimum 10.000 kroner på løsøre og bygninger. Skader, der er mindre end disse beløb, får ikke erstatning. Generelt ydes der heller ikke erstatning for løsøre i kældre og rum under terræn.